Με τον Σέρχιο Αραούχο να πραγματοποιεί την πρώτη του προπόνηση, μετά την μεγάλη επιστροφή, και να μπαίνει (και) στην αποστολή του κυριακάτικου αγώνα με τον Ατρόμητο στο Περιστέρι, ολοκληρώθηκε η προετοιμασία της ΑΕΚ στα Σπάτα. Αμέσως μετά το τέλος, ο Μάσιμο Καρέρα ανακοίνωσε τους εκλεκτούς που παίρνει μαζί του στο ξενοδοχείο και πέραν του Απάτσι κανονικά στην αποστολή βρίσκεται τόσο ο Ντμίτρο Τσιγκρίνσκι όσο και ο Μάριος Οικονόμου (θα αγωνιστεί με μάσκα). Από εκεί και πέρα, εκτός έμεινε ο Όγκνιεν Βράνιες που είχε μια ενόχληση ψηλά στο ισχίο, η οποία ενόχληση μάλιστα τον ταλαιπωρούσε από τον Ολυμπιακό και την Τρίπολη αλλά έσφιξε τα δόντια και έπαιξε. Έτσι προτιμήθηκε να κάνει αποφόρτιση σήμερα, να μην προπονηθεί και να μείνει εκτός για να προφυλαχθεί και να μην επιδεινωθεί η κατάσταση του. Πάντως από Δευτέρα θα επανέλθει κανονικά. Επίσης εκτός έχει μείνει και ο Νέλσον Ολιβέιρα που δεν έχει ξεπεράσει το πρόβλημα που αντιμετωπίζει όπως και ο Πέτρος Μάνταλος που έχει συμπληρώσει κάρτες.

*Τελευταία στιγμή στην αποστολή μπήκε και ο Αθανασιάδης,καθώς κατά τη διάρκεια της προπόνησης ο Βασίλης Μπάρκας είχε ένα μικροπρόβλημα. Προφανώς ο Βασίλης αύριο (Κυριακή) θα δοκιμάσει νωρίς το πόδι του κι αν είναι ΟΚ θα παίξει εκείνος, αλλιώς θα μείνει εκτός, θα μπει 18άδα ο Αθανασιάδης και ο Τσιντώτας θα ξεκινήσει βασικός στο Περιστέρι.

Η επίσημη ενημέρωση της ΠΑΕ ΑΕΚ:

Ολοκληρώθηκε η σημερινή προπόνηση των ποδοσφαιριστών της ΑΕΚ στα Σπάτα.



Οι Νέλσον Ολιβέιρα, Παουλίνιο Μότα, Βίκτωρ Κλωναρίδης και Φοίβος Μπότος ακολούθησαν ατομικά προγράμματα εκγύμνασης. Ο Όγκνιεν Βράνιες έμεινε εκτός λόγω ενοχλήσεων στον αριστερό ραπτικό. Οι υπόλοιποι παίκτες γυμνάστηκαν κανονικά. Μεταξύ αυτών και ο Σέρχιο Αραούχο, ο οποίος έκανε την πρώτη του προπόνηση, έπειτα από την επιστροφή του στην ΑΕΚ.



Μετά το τέλος του προγράμματος, ο Μάσιμο Καρέρα ανακοίνωσε τις επιλογές του για την αποστολή του αυριανού (17.15) εκτός έδρας αγώνα πρωταθλήματος με τον Ατρόμητο. Σε αυτήν βρίσκονται οι Μπάρκας, Τσιντώτας, Αθανασιάδης, Μπακάκης, Λόπες, Οικονόμου, Τσιγκρίνσκι, Χουλτ, Σβάρνας, Βασιλαντωνόπουλος, Σιμάνσκι, Κρίστιτσιτς, Βέρντε, Σιμόες, Αλμπάνης, Σιμάο, Σαμπανάτζοβιτς, Γιακουμάκης, Λιβάια, Αραούχο, Χριστόπουλος. Εκτός έμεινε ο τιμωρημένος Πέτρος Μάνταλος.